CELEX: 32018D1020
Language: lt
Date: 2018-07-18 00:00:00
Title: 2018 m. liepos 18 d. Komisijos įgyvendinimo sprendimas (ES) 2018/1020 dėl Europos klasifikatoriaus įgūdžių, gebėjimų ir profesijų sąrašo, skirto automatiniam susiejimui per bendrą IT platformą, priėmimo ir atnaujinimo (Tekstas svarbus EEE.)

19.7.2018   
            
            
               LT
            
            
               Europos Sąjungos oficialusis leidinys
            
            
               L 183/17
            
         KOMISIJOS ĮGYVENDINIMO SPRENDIMAS (ES) 2018/1020
   2018 m. liepos 18 d.
   dėl Europos klasifikatoriaus įgūdžių, gebėjimų ir profesijų sąrašo, skirto automatiniam susiejimui per bendrą IT platformą, priėmimo ir atnaujinimo
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2016 m. balandžio 13 d. Europos Parlamento ir Tarybos reglamentą (ES) 2016/589 dėl Europos užimtumo tarnybų tinklo (EURES), darbuotojų galimybių naudotis judumo skatinimo paslaugomis ir geresnės darbo rinkų integracijos ir kuriuo iš dalies keičiami reglamentai (ES) Nr. 492/2011 ir (ES) Nr. 1296/2013 (1), ypač į jo 19 straipsnio 2 dalį,
   kadangi:
   
               (1)
            
            
               Reglamentu (ES) 2016/589 nustatoma bendra IT platforma, kurioje skelbiama apie laisvas Europos Sąjungos darbo vietas ir kaupiami darbo prašymai ir gyvenimo aprašymai (darbo ieškančių asmenų profiliai) ir ši informacija teikiama portalui EURES;
            
         
               (2)
            
            
               kad būtų galima susieti laisvas darbo vietas ir darbo ieškančių asmenų profilius, informacija turi būti keičiamasi naudojantis bendra sistema, kaip nustatyta Reglamento (ES) 2016/589 17 straipsnyje, ir remiantis bendrais techniniais standartais ir formatais;
            
         
               (3)
            
            
               siekiant palengvinti informacijos apie laisvas darbo vietas ir darbo ieškančių asmenų profilius mainus ir užtikrinti kokybišką skirtingų kalbų ir skirtingų nacionalinių kontekstų informacijos susiejimą, aprašant profesijas, įgūdžius ir gebėjimus būtina naudotis išsamia daugiakalbe terminija. Tokia terminija bus bendras atskaitos taškas keičiantis informacija apie kandidatus ar laisvas darbo vietas tarpvalstybinės darbo paieškos atveju ir užtikrins, kad būtų išsaugotas informacijos prasmingumas;
            
         
               (4)
            
            
               todėl Reglamento (ES) 2016/589 19 straipsnyje nustatyta, kad siekiant tokio sąveikumo lygio, kokio reikia kokybiškam susiejimui bendroje IT platformoje užtikrinti, naudojamasi Europos klasifikatoriumi;
            
         
               (5)
            
            
               todėl Komisija, rengdama Europos įgūdžių, gebėjimų, kvalifikacijos ir profesijų klasifikatorių (ESCO), glaudžiai bendradarbiavo su valstybėmis narėmis ir suinteresuotaisiais subjektais. kad būtų užtikrintas glaudus bendradarbiavimas su valstybėmis narėmis, ji subūrė valstybių narių darbo grupę ESCO klausimams spręsti. Ji taip pat įsteigė ESCO techninės priežiūros komitetą, teikiantį technines konsultacijas ESCO valdymo, atnaujinimo, įgyvendinimo ir kokybės užtikrinimo klausimais. Suinteresuotieji subjektai, dalyvavę kontrolinėse grupėse ir internetinėse konsultacijose, taip pat prisidėjo prie ESCO plėtotės;
            
         
               (6)
            
            
               Komisija, prieš paskelbdama pirmą ESCO versiją visomis oficialiosiomis Europos Sąjungos kalbomis 2017 m. liepos 28 d., konsultavosi su ESCO valstybių narių darbo grupėmis dėl ESCO klasifikacijos ir vertimo;
            
         
               (7)
            
            
               todėl pirmosios ESCO versijos daugiakalbiai įgūdžių, gebėjimų ir profesijų sąrašai turėtų būti priimti kaip Europos klasifikatorius, kaip nustatyta Reglamento (ES) 2016/589 19 straipsnyje;
            
         
               (8)
            
            
               nustatytas minimalus reikalavimas, pagal kurį į šiuos sąrašus turi būti įtrauktas bent vienas kiekvienos profesijos, įgūdžio ar gebėjimo terminas kiekviena iš oficialiųjų Europos Sąjungos kalbų, unikalus identifikatorius (URI), aprašas ir, kalbant apie profesijas, nuoroda į naujausią Tarptautinio standartinio profesijų klasifikatoriaus (ISCO) versiją;
            
         
               (9)
            
            
               Europos klasifikatorius kaip stabilus atskaitos taškas turi būti naudojamas internetinio daugiakalbio EURES ir kitų darbo paieškos platformų susiejimo tikslais, tačiau dėl darbo rinkos, terminijos ir susiejimo technologijų evoliucijos bus būtina reguliariai jį atnaujinti. Atnaujintos Europos klasifikatoriaus versijos priėmimo procedūra bus grindžiama geru Komisijos ir valstybių narių bendradarbiavimu;
            
         
               (10)
            
            
               šiame sprendime nustatytos priemonės atitinka EURES komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Dalykas, taikymo sritis ir apibrėžtys
   1.   Sprendimu nustatomas Europos klasifikatoriaus įgūdžių, gebėjimų ir profesijų sąrašas, naudotinas operacijoms EURES bendroje IT platformoje, kaip nustatyta Reglamento (ES) 2016/589 19 straipsnyje, ir nustatomos šio sąrašo atnaujinimo ir peržiūros procedūros.
   2.   Šiame sprendime vartojamų terminų apibrėžtys:
   
               (a)
            
            
               įgūdžius ir gebėjimus sudaro:
               
                           (1)
                        
                        
                           žinios, kurios yra mokantis gaunamos informacijos įsisavinimo rezultatas ir su darbo arba studijų sritimi susijusių faktų, principų, teorijų ir praktikos visuma;
                        
                     
                           (2)
                        
                        
                           įgūdžiai – gebėjimas praktiškai pritaikyti žinias ir praktinę patirtį sprendžiant uždavinius ir problemas;
                        
                     
                           (3)
                        
                        
                           gebėjimai – įrodyti gebėjimai naudoti žinias, įgūdžius ir asmeninius, socialinius ir (arba) metodinius pajėgumus dirbant, studijuojant ir siekiant profesinio bei asmeninio tobulėjimo;
                        
                     
         
               (b)
            
            
               profesija – tam tikri darbai, kuriems atlikti vykdomos panašios užduotys ir reikalingi panašūs įgūdžiai, o darbas – vieno asmens tam tikroje darbo aplinkoje atliekamų užduočių ir pareigų rinkinys;
            
         
               (c)
            
            
               sąrašas – unikalių identifikatorių, susietų su profesijomis ar su įgūdžiais ir gebėjimais, išvardijimas, pridedant metaduomenis;
            
         
               (d)
            
            
               nedidelės pataisos – priimtų Europos klasifikatoriaus įgūdžių, gebėjimų ir profesijų sąrašų keitimas, siekiant ištaisyti vertimo ar rašybos bei kitas akivaizdžias klaidas ir nekeičiant nei klasifikatoriaus struktūros, nei terminų ar kito turinio prasmės;
            
         
               (e)
            
            
               ESCO paslaugų platforma – interneto svetainė (2), kurioje Komisija teikia Europos įgūdžių, gebėjimų, kvalifikacijos ir profesijų klasifikatorių ir kuri yra viešai prieinama.
            
         2 straipsnis
   Sąrašo parengimas
   Europos klasifikatoriaus įgūdžių, gebėjimų ir profesijų sąrašą, nurodytą Reglamento (ES) 2016/589 19 straipsnio 2 dalyje, sudaro:
   
               (a)
            
            
               profesijos, paskelbtos 2017 m. liepos 28 d. ESCO paslaugų platformoje kaip Europos įgūdžių, gebėjimų, kvalifikacijos ir profesijų klasifikatoriaus dalis;
            
         
               (b)
            
            
               įgūdžiai ir gebėjimai, paskelbti 2017 m. liepos 28 d. ESCO paslaugų platformoje kaip Europos įgūdžių, gebėjimų, kvalifikacijos ir profesijų klasifikatoriaus dalis.
            
         3 straipsnis
   Sąrašo atnaujinimas
   1.   Komisija drauge su valstybėmis narėmis reguliariai vertina reikmę atnaujinti portalo EURES operacijoms naudotiną Europos klasifikatoriaus įgūdžių, gebėjimų ir profesijų sąrašą, kad jis atitiktų darbo rinkos, švietimo ir mokymo ar terminijos pokyčius.
   2.   Prieš siūlydama priimti atnaujintą Europos klasifikatoriaus įgūdžių, gebėjimų ir profesijų sąrašą, nurodytą 2 straipsnyje, iš dalies ar visiškai pakeisdama šį sprendimą, Komisija konsultuojasi su EURES koordinavimo grupe, nurodyta Reglamento (ES) 2016/589 14 straipsnyje, ir su valstybių narių darbo grupe ESCO klausimams spręsti.
   3.   Nedidelės sąrašų pataisos nelaikomos naujomis atnaujintomis klasifikatoriaus versijomis. Tačiau Komisija iš anksto ir bent 30 dienų iki tokios nedidelės pataisos įvedimo informuoja apie tai valstybes nares per EURES koordinavimo grupes ir valstybių narių darbo grupę ESCO klausimams spręsti.
   4 straipsnis
   Sąrašo skelbimas
   1.   EURES Europos koordinavimo centras užtikrina, kad Europos klasifikatoriaus įgūdžių, gebėjimų ir profesijų sąrašas ir visos atnaujintos jo versijos būtų skelbiami ESCO paslaugų platformoje.
   2.   EURES Europos koordinavimo centras pateikia šį sąrašą valstybėms narėms tokiu formatu, kuris padėtų valstybėms narėms parengti ir atnaujinti aprašą, kaip nustatyta Reglamento (ES) 2016/589 19 straipsnio 3 dalyje.
   5 straipsnis
   Įsigaliojimas
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2018 m. liepos 18 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 107, 2016 4 22, p. 1.
   
      (2)  http://ec.europa.eu/esco